นิพิฏฐ์ หวัง ปชป.ส่งชื่อ ชวน ติด 1 ใน 3 แคนดิเดตชิงเก้าอี้นายกฯ
นิพิฏฐ์ ฟันธงหมดโอกาสเห็นสมาชิกพรรคเป็นล้าน หลังศาล รธน.ชี้ขาด คำสั่ง คสช.53-60 ไม่ขัดรัฐธรรมนูญ รับพรรคใหม่เปิดตัว กระทบ ปชป.เหตุฐานเสียงเดียวกัน ยันไม่คิดเล็กคิดน้อย หวังส่งชื่อ ชวน 1 ใน 3 ชิงเก้าอี้นายกฯ,เมื่อวันที่ 7 มิ.ย.61 นายนิพิฏฐ์ อินทรสมบัติ รองหัวหน้าพรรคประชาธิปัตย์ (ปชป.) กล่าวถึงกรณีที่ศาลรัฐธรรมนูญมีคำวินิจฉัย ว่าคำสั่งหัวหน้าคณะรักษาความสงบแห่งชาติ (คสช.) ที่ 53/2560 ไม่ขัดรัฐธรรมนูญ ว่า แม้ศาลรัฐธรรมนูญวินิจฉัยว่าไม่ได้เป็นการเพิ่มภาระให้กับพรรคการเมือง ซึ่งเราไม่เห็นด้วย และเห็นว่าเป็นการตีความตรงกันข้ามกับสิ่งที่เราคิดว่าคำสั่งนี้รอนสิทธิสมาชิก แต่เรายอมรับและทำตัวให้สอดคล้องกับคำวินิจฉัยของศาลรัฐธรรมนูญ ซึ่งต่อจากนี้ไป เมื่อ คสช.ปลดล็อกเราก็ต้องหาสมาชิกเพิ่ม แต่ตนฟันธงให้เลยว่าไม่มีโอกาสที่จะเห็นพรรคการเมืองมีสมาชิกเป็นล้านคนแล้ว ตนเปรียบเหมือนเราไปซื้อสินค้า สินค้าสวย ตัวสินค้ามีกล่อง มีตัวสินค้าอยู่ข้างใน พรรคการเมืองก็เช่นกัน ชื่อพรรค ปชป.ต้องมีสมาชิกพรรคด้วย ถ้ามีเฉพาะชื่อพรรค แต่สมาชิกหายไป มันก็ไม่ใช่พรรคการเมือง,นายนิพิฏฐ์ กล่าวต่อว่า เป็นที่น่าสังเกตว่าพรรคการเมืองเดี๋ยวนี้ไม่ต้องการตั้งสาขาพรรคแล้ว เพราะกฎหมายกำหนดให้สาขาพรรคต้องมีสมาชิกอยู่ในเขตพื้นที่ที่รับผิดชอบของสาขานั้นตั้งแต่ 500 คนขึ้นไป แต่ต่อไปนี้จังหวัดหนึ่ง แต่ละพรรคจะหาสมาชิกเพียง 100 คน เวลาทำไพรมารีโหวตสรรหาผู้สมัคร ส.ส.ก็ใช้ 100 คนนี้มาประชุมกันได้เกินกึ่งหนึ่ง คือ 51 คน มาทำไพรมารีโหวตว่าจะเอาคนไหนลงสมัคร ส.ส.ในจังหวัดนั้น อย่างนี้ไม่ใช่การมีส่วนร่วมของประชาชน และไม่ใช่การปฏิรูป แต่เมื่อกฎหมายเป็นอย่างนี้ เราต้องทำตัวให้สอดคล้อง คือไม่ต้องตั้งสาขาแล้ว,นายนิพิฏฐ์ ยังกล่าวถึงความเคลื่อนไหวของพรรคการเมืองใหม่ที่เพิ่งเปิดตัว ว่า เป็นเรื่องดี เป็นการเพิ่มทางเลือกให้กับประชาชน อย่าไปคิดว่าเป็นพรรคสาขาหรือพรรคสำรอง สู้กันไฟแลบ สู้กันจริงทั้งนั้น ตนพูดตรงไปตรงมาว่าพรรคการเมืองที่เพิ่งตั้งขึ้นมาใหม่มีผลกระทบกับพรรคประชาธิปัตย์อย่างแน่นอน เพราะเป็นฐานเดียวกัน แต่จะกระทบในระดับไหน กระทบจนกระทั่งทำให้เราแพ้ในเขตเลือกตั้งหรือไม่ ต้องมาพิจารณากันเพราะว่าในระดับความเข้มข้นของ ส.ส.ในแต่ละเขตไม่เท่ากัน บางเขตส่วนใหญ่แล้วเราชนะคู่ต่อสู้เขตละประมาณ 40,000-60,000 คะแนน แต่บางเขตในภาคใต้ เราชนะ 1,000 คะแนน แต่ความแตกต่างกันระหว่างพรรค ปชป.กับพรรคใหม่ คือ พรรค ปชป.ชัดเจนว่าไม่สนับสนุนคนนอกเป็นนายกรัฐมนตรี เพราะจะตั้งพรรคการเมืองมารองรับใครคนใดคนหนึ่งไม่ได้ แต่ต้องตั้งมาเพื่อรองรับประเทศและนโยบายทางการเมือง,สมมติถ้าเราตั้งพรรคมาเพื่อรองรับใครคนใดคนหนึ่งเป็นนายกฯ แล้วในระหว่างการหาเสียง บุคคลนั้นเกิดเป็นลมตายขึ้นมาจะทำอย่างไร เราเป็นพรรคใหญ่เยอะกว่าคนอื่น ถือว่าเราเป็นผู้ใหญ่ เราเป็นพี่ใหญ่ เพราะฉะนั้นเล็กๆ น้อยๆ ผมถือว่าเราขอกันกินมากกว่านี้ ไม่มีปัญหา ท่านจะสตาร์ตวิ่งไปก่อนเราก็ไม่เป็นไร แต่ขอให้กำลังท่านอย่าตกก็แล้วกัน ผมไม่กังวล ผมคิดว่าผู้ใหญ่ในพรรคก็ไม่กังวลว่าพรรคนั้นทำอย่างนั้นได้ พรรคนี้ทำอย่างนี้ไม่ได้ เรื่องเหล่านี้เล็กน้อยเกินไป นายนิพิฏฐ์ กล่าว,นายนิพิฏฐ์ กล่าวต่อว่า สำหรับการเลือกตั้งครั้งนี้ พรรค ปชป.จะเสนอชื่อหัวหน้าพรรคเป็นนายกรัฐมนตรี อันดับ 1 อย่างแน่นอน ขณะที่ชื่ออันดับ 2 และ 3 ต้องขึ้นอยู่กับมติที่ประชุมใหญ่ของพรรค ในใจของตนอยากให้มีชื่อ นายชวน หลีกภัย ประธานสภาที่ปรึกษาพรรค ปชป.เข้าไปด้วย เพราะประชาชนยังยอมรับนายชวนอยู่มาก และคิดว่าไม่ทำให้เสียคะแนน แต่นายชวนอยากให้เป็นตามระบบ,ส่วนกระแสความร้อนแรงของพรรคอนาคตใหม่ในขณะนี้ นายนิพิฏฐ์ กล่าวว่า ไม่เป็นอะไร คนหนุ่มก็ต้องคิดอย่างนี้ เมื่อตอนที่ตนเป็นนักการเมืองใหม่ๆ เคยคิดอย่างนั้น เพียงแต่คนหนุ่มนั้นเขาไม่เคยแก่ แต่ตนเป็นคนหนุ่มที่เคยหนุ่มมาก่อนเท่านั้น
นิพิฏฐ์ ฟันธงหมดโอกาสเห็นสมาชิกพรรคเป็นล้าน หลังศาล รธน.ชี้ขาด คำสั่ง คสช.53-60 ไม่ขัดรัฐธรรมนูญ รับพรรคใหม่เปิดตัว กระทบ ปชป.เหตุฐานเสียงเดียวกัน ยันไม่คิดเล็กคิดน้อย หวังส่งชื่อ ชวน 1 
นิพิฏฐ์ อินทรสมบัติ,ประชาธิปัตย์,ปชป.,นายกฯ,ชวน หลีกภัย,ข่าวทั่วไป